Difesa di e lingue regiunali : Scola Corsa chjama à un'adunita sabatu 1mu di ghjugnu di u 2024
Par Pierre Negrel [email protected]
Scola Corsa vole prufittà di i seguiti di u prucessu Beauvau per dà un statutu à la lingua corsa.
Document Corse Matin
Bastia
Sustenutu da una quindecina d'altre strutture isulane, l'associu impignatu in l'insignamentu immersivu di u corsu raghjunghje una mossa di livellu naziunale à prò di una riforma di a Custituzione
Per e nostre lingue hè ora!'' Cunferenza di stampa eri matina in Bastia. Appughjata da una quindecina d'altre strutture isulane*, Scola Corsa lampa una chjama à l'adunita à prò di a difesa di a lingua corsa. Raghjunghjendu una mossa di livellu naziunale iniziata da u Cullettivu "Pour Que Vivent Nos Langues" (PQVNL), l'associu chjama a ghjente à aduniscesi sabatu u 1mu di ghjunghju di u 2024 à ondec'ore davant'à e prefetture di Bastia et d'Aiacciu.
U scopu di st'adunite : dumandà à Parigi una riforma di a Custituzione adatta à "assicurà è rinfurzà a piazza di e lingue regiunali in e varie filiere educative assuciative - è di u settore publicu è di u settore privatu - in i tenitorii."
"Una vera spada di Damocle"
Una rivindicazione anziana ma chì trova, secondu st'organizazione, un'attualità dopu à a censura di la lege Molac prununziata pocu fà da u Cunsigliu custituziunale.
"PQVNL hè statu assai attivu mentre i dibattiti nant'à a lege Molac, vutata à una larga magiurità à u Senatu poi à l'Assemblea Naziunale, spieca Ghjiseppu Turchini, presidente è portavoce di Scola Corsa. Dapoi tandu, l'insignamentu immersivu di e lingue regiunali hè rettu da una circularia chì assicureghja a cuntinuità di i cuntratti passati cù u Statu. Ferma però minacciatu da sta giurisprudenza custituziunale, vera spada di Damocle appesa sopr'à a so testa."
"Senza un statutu di cuufficialità..."
Secondu u cullettivu, a lege Molac permettia à e merrie di dà soldi - per via di u pacchettu sculare - à e scole assuciative. Una pussibilità chì a decisione di i ghjudici di u carrughju Montpensier sò ghjunti à toglie.
U Cullettivu ramenta in soprappiù chì e lingue regiunali sò classificate in quantu chè lingue "in periculu" da l'Unesco.
Ramenta dinù l'impegni internaziunali nigati, secondu ellu, da a Francia in quantu à a ricunniscenza di e lingue storiche : cartula di e lingue minuritarie, patti internaziunali nant'à a prutezzione di i patrimonii culturali è di i diritti linguistichi di e minurità. Incalca, per finì, u fattu chì "senza un statutu di cuufficialità, isse lingue sò cundannate à sparisce à cortu andà."
U cuntestu particulare di u prucedimentu di Beauvau
S'elle sò purtate in parechje regioni di Francia (Paese Bascu, Catalogna, Alsazia, Occitania...) isse rivindicazioni piglianu un risaltu particulare in Corsica per via di a pruspettiva d'una riforma custituziunale prumessa da u Presidente Macron in seguitu à u prucedimentu di Beauvau. Un cuntestu puliticu in u quale Scola Corsa è i so amichi ùn si volenu micca framette ma chì custituisce, per elli, un'occasione ch'ùn si pò lascià perde. "Ùn si pò parlà di salvezza è di prumuzione di a lingua senza una stituziunalizazione in u mondu sculare, in i media, in u mondu ecunomicu è in a sucetà sana, riassume u portavoce di Scola Corsa. È in Corsica ùn si pò imaginà un statutu d'autunumia senza un veru statutu di a lingua."
*STC, APC, AILCC, "Parlemu corsu", Praticalingua Bastia, Capicorsu, Balagna, Corti, Piaghja, Pian d'Avretu, LDH, Ghjuventu Paulina, Ghjuventù indipendentista, Adecec di Cervioni
Une info ? Un témoignage ?
Contactez-nous